Грешник
Грешник
О, тежак грешниче,
И ти се надаш, зар?
Из твојих дела ниче
Растрвљен пакла жар!

Вихор, олује пире,
Дрмају жара дом —
Горљиви кревет шире
Путнику пакленом.

Душа, и срце, и уди,
Гореће грешнијем;
Пуцаће болом груди,
Ал' ти ћеш остат' нем!...

Нећеш с грешних усана
Просипат' речи јед!
К'о после тешког сана,
Стојаћеш, мртав, блед!...

Ах, у тој мучној тами
Трајаћеш греха век!
Па шта ти лицу мами
Осмех блаженства мек?...

»Опет ме једно теши,
И сад сам грешит' рад:
Нешто да Мила згреши,
С њоме да горим, млад!«...

у Сумраковцу, 1857.

Извори 

 1857. Даница. Година прва, број 3, стр. 56.
Поезија Ђуре Јакшића, 1857.